
A rovarok veleszületett immunitásának vizsgálata. A házi méh sejt-közvetítette immunitása.

A házi méh a Hymenoptera rendbe tartozó, kolóniákban élő, kozmopolita elterjedésű rovar. Az egyik legfontosabb faj a növények beporzásában, ezáltal a biodiverzitás kialakításában és nélkülözhetetlen a méztermelésben. A kolóniákat mikróbák és paraziták károsítják, amelyekkel szembeni védekezésben immunrendszerének kitüntetett szerepe van. Az utóbbi években világszerte egyre gyakoribbá vált a kolóniák tömeges pusztulása, amely súlyos gazdasági következményeket von maga után. A gazdasági károk csökkentéséhez, alapvető a kórokozó-gazdaszervezet kölcsönhatásának feltárása, melyhez elsősorban a gazdaszervezet immunrendszerének megismerésén keresztül vezet az út. A házi méh a többi rovarfajhoz hasonlóan humorális és sejt közvetítette immunitással rendelkezik, melyeknek fő elemei az antimikróbiális peptidek, és a vérsejtek. Mivel szociális faj, alternatív stratégiákat is alkalmaz, mint például a tisztogatási tevékenység vagy a „kaptárláz”, ezért immunrendszere is, a már részletesen tanulmányozott modellszervezetekhez képest, speciális elemeket tartalmazhat. Az eddig azonosított humorális komponensek száma a nem szociális faj Drosophila melanogaster-hez képest alacsonyabb, azonban a sejt közvetítette válaszról szerzett ismereteink minimálisak. Hemolimfájában vérsejtek, az un. hemociták keringenek, azonban a vérsejteknek sem a funkciója, sem az eredete nem ismert, és vérsejtképző szövetek meglétéről sem tudunk.
Célunk a házi méh vérsejtjeinek jellemzésére alkalmas vizsgálórendszer létrehozása. Immunológiai markereket azonosítottunk, melyeket a lárva és a kifejlett egyed keringő vérsejtjein adott reakciómintázatuk alapján csoportosítottunk, valamint kapcsolatot kerestünk a markerek expressziója és a vérsejtek funkciója között. A vérsejt-specifikus markerek alkalmasak lehetnek a házi méh sejt-közvetítette immunválaszának a vizsgálatára és a vérsejtképző szövetek azonosítására.



